Diari Oficial de la Generalitat Valenciana


Sumari del DOGV 6810, del 04-07-2012 (2012/6548)

RESOLUCIÓ de 27 de juny de 2012, de la Direcció General de Coordinació del Desenrotllament Estatutari, per la qual es concedixen sis beques per a la realització de pràctiques professionals en el dit centre directiu i s'adopten altres decisions derivades de les previsions contingudes en l'Orde 1/2012, de 17 de febrer, de la Conselleria de Governació, per la qual es van convocar les beques de referència.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6810

Data del DOGV
:   04-07-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/6548


Data del document
:   27-06-2012

Organisme emissor
:   Conselleria de Governació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 27 de juny de 2012, de la Direcció General de Coordinació del Desenrotllament Estatutari, per la qual es concedixen sis beques per a la realització de pràctiques professionals en el dit centre directiu i s'adopten altres decisions derivades de les previsions contingudes en l'Orde 1/2012, de 17 de febrer, de la Conselleria de Governació, per la qual es van convocar les beques de referència. [2012/6548]  
Vistes les actuacions realitzades en la Direcció General de Coordinació del Desenrotllament Estatutari per a la tramitació i resolució dels expedients incoats a partir de les sol·licituds presentades en el marc de l'Orde 1/2012, de 17 de febrer, de la Conselleria de Governació, es resol la convocatòria sobre la base dels següents  
  
Antecedents de fet  
  
Primer. Per mitjà de l'Orde 1/2012, de 17 de febrer, de la Conselleria de Governació, es van convocar sis beques per a la realització de pràctiques professionals en la Direcció General de Coordinació del Desenrotllament Estatutari (DOCV núm. 6721, de 24 de febrer de 2012).  
La convocatòria té com a objecte la concessió de sis beques, davall els principis de publicitat, transparència, concurrència competitiva, objectivitat, igualtat i no discriminació, per a la realització de pràctiques professionals en la Direcció General de Coordinació del Desenrotllament Estatutari, destinades a donar suport a la formació complementària, la millora i l'especialització professional de llicenciats i diplomats universitaris, o amb titulacions equivalents, posant en relació els coneixements adquirits i aquelles noves realitats o perspectives de futur que pogueren derivar-se de la gestió de les polítiques de la Generalitat destinades al desenrotllament i promoció de l'Estatut i de l'autogovern, la recuperació del dret foral civil valencià i la promoció, l'impuls i la investigació de les tradicions i institucions pròpies del poble valencià.  
  
Segons preveu l'apartat 2 de la base primera de la convocatòria, la concessió de les beques es distribuirà de la manera següent:  
«a) Pràctiques en ciències socials i jurídiques. Es concediran cinc beques a sol·licitants que posseïsquen la llicenciatura en Dret.  
b) Pràctiques en ensenyaments tècnics. Es concedirà una beca a un sol·licitant que compte amb la titulació d'Enginyeria Tècnica en Informàtica».  
  
Segon. Conclòs el termini per a la presentació de sol·licituds en data 15 de març de 2012, i tenint en compte l'autobaremació derivada de l'aplicació telemàtica a través de la qual s'ha gestionat la convocatòria, la Comissió Avaluadora prevista en la base quarta va efectuar una primera valoració provisional dels mèrits al·legats per cada aspirant.  
  
En este sentit, en sessió realitzada el 14 de maig de 2012, la Comissió Avaluadora esmentada va acordar, per unanimitat i de conformitat amb l'apartat 1 de la base onzena de la convocatòria, publicar, en la seu electrònica o portal institucional de la Generalitat en Internet i en la pàgina web de la Conselleria de Governació, el llistat provisional de puntuacions, ordenat de forma decreixent i diferenciat per a les beques de pràctiques professionals en ciències socials i jurídiques i per a la beca de pràctiques professionals en ensenyaments tècnics, així com la relació de sol·licitants exclosos, indicant el motiu de l'exclusió concurrent en cada cas i diferenciant, també, entre els dos tipus de beques abans ressenyats.  
La publicació de l'acord al·ludit va obrir, a tenor del mencionat apartat 1 de la base onzena de la convocatòria, un termini de 10 dies hàbils per a la presentació de les al·legacions que els interessats estimaren oportunes.  
  
Tercer. D'altra banda, de conformitat amb l'apartat quart de la base desena de la convocatòria, el termini màxim per a dictar i publicar la resolució de la convocatòria era de tres mesos, comptat des de la data de publicació d'aquella en el Diari Oficial de la Comunitat Valenciana. En conseqüència, el termini hauria d'haver conclòs el 24 de maig de 2012.  
No obstant això, l'elevat nombre de sol·licituds presentades (138) va fer que la Comissió Avaluadora instara, en data 14 de maig d'enguany, l'ampliació del termini indicat. I per això, atenent les previsions contingudes en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es va publicar en el Diari Oficial de la Comunitat Valenciana número 6777, de 18 de maig de 2012, la Resolució, de 15 de maig de 2012, de la Direcció General de Coordinació del Desenrotllament Estatutari, per la qual es va ampliar en un màxim de dos mesos el termini per a dictar i publicar la resolució de la convocatòria.  
  
Quart. Finalitzat en data 28 de maig de 2012 el termini de què disposaven els interessats per a formular al·legacions en relació amb el llistat provisional de puntuacions, la Comissió Avaluadora es va reunir el 30 de maig de 2012 per a resoldre les al·legacions presentades, determinar quins aspirants havien de passar a la fase d'entrevista i establir el calendari per al desenrotllament de la dita fase.  
Després de resoldre les al·legacions presentades i haver decidit comunicar la seua desestimació a qui les havia formulat, la Comissió Avaluadora, d'acord amb el que preveu l'apartat 2 de la base novena, l'apartat 2 de la base onzena i l'apartat F del annex II de la convocatòria, va acordar, en eixa mateixa sessió de 30 de maig de 2012, convocar a la fase d'entrevista del procés selectiu els aspirants que, segons el llistat fet públic el 16 de maig de 2012, comptaven amb una valoració mínima de 8 punts en la suma dels cinc primers apartats del barem de mèrits i havien obtingut les 25 millors puntuacions entre els titulats que optaven a una de les beques convocades per al pla d'estudis de ciències socials i jurídiques, i les 10 millors puntuacions entre els titulats que optaven a la beca convocada per al pla d'estudis d'ensenyaments tècnics.  
  
En el mateix acord es va requerir els aspirants convocats perquè presentaren, el dia que concorregueren a la realització de l'entrevista, la documentació acreditativa de tots els mèrits indicats en el currículum en el moment de formular la sol·licitud i es va determinar que la fase d'entrevista es duria a terme durant els dies 7, 8, 11 i 12 de juny de 2012.  
  
L'acord esmentat es va publicar, en la seu electrònica o portal institucional de la Generalitat en Internet i en la pàgina web de la Conselleria de Governació, el 5 de juny de 2012.  
  
Quint. Després de fixar, al començament de la sessió del 7 de juny de 2012, els criteris pels quals es regiria a l'hora de puntuar els aspirants, la Comissió Avaluadora va procedir a entrevistar-los seguint el calendari preestablit, de manera que al llarg dels dies 7, 8 i 11 de juny de 2012 van tindre lloc les entrevistes corresponents a les beques de pràctiques professionals en ciències socials i jurídiques, i el 12 de juny de 2012 es van realitzar les dels candidats a la beca de pràctiques professionals en ensenyaments tècnics.  
Com que, segons el que preveu l'apartat 1 de la base novena de la convocatòria, els candidats no estaven obligats a presentar cap documentació per a acreditar els seus mèrits en el moment de formalitzar la sol·licitud, la Comissió Avaluadora havia requerit, com s'ha indicat en l'antecedent de fet quart, els convocats perquè presentaren la documentació acreditativa pertinent i va procedir, abans de cada entrevista, a revisar-la.  
A conseqüència d'eixa revisió, l'òrgan col·legiat va anar adoptant durant el procés les decisions necessàries sobre l'increment o la minoració de la puntuació del currículum dels interessats i sobre les al·legacions que si és el cas estos van plantejar. Així mateix, de conformitat amb l'apartat 2 de la base novena de la convocatòria, va ser requerint, per escrit i en l'acte, l'aportació de documentació o l'esmena de la ja presentada, en el termini màxim i improrrogable de 10 dies hàbils, quan ho va estimar necessari als efectes de verificar l'exactitud dels mèrits al·legats pels aspirants.  
En l'acta alçada per a deixar constància del desenrotllament de la fase d'entrevista consten detallades les decisions adoptades per l'òrgan col·legiat en funció de les circumstàncies concurrents en cada supòsit.  
  
Sext. Finalitzat el termini per a atendre els requeriments efectuats, la Comissió Avaluadora, en sessió realitzada en data 20 de juny de 2012, va valorar la documentació aportada pels interessats, va puntuar les entrevistes dutes a terme i va decidir, per unanimitat i d'acord amb el que preveu l'apartat 3 de la base onzena de la convocatòria, elevar a la Direcció General de Coordinació del Desenrotllament Estatutari proposta motivada de resolució, que coincidix amb les decisions adoptades en esta resolució.  
  
Fonaments de dret  
  
I. De conformitat amb el que preveu l'article 12 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat i l'article 4 del Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, l'òrgan competent per a resoldre els expedients tramitats a l'empara de l'Orde 1/2012, de 17 de febrer, de la Conselleria de Governació, és la persona titular d'este departament.  
  
Segons el que disposa l'article 13.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb la disposició final segona de l'esmentada Orde 1/2012, de 17 de febrer, de la Conselleria de Governació, es delega en la Direcció General de Coordinació del Desenrotllament Estatutari la facultat de resoldre les beques convocades i se l'autoritza perquè dicte les resolucions i instruccions necessàries per al desplegament i l'execució de l'orde de referència. El que es fa constar als efectes del que preveu l'article 13.4 de la Llei 30/1992 mencionada.  
II. Els expedients incoats com a conseqüència de les sol·licituds de beques s'han tramitat de conformitat amb el que establixen les bases de l'Orde 1/2012, de 17 de febrer, de la Conselleria de Governació, i la resolució es dicta d'acord amb el que establix la base dotzena d'eixa mateixa orde.  
III. En les bases de la convocatòria s'arrepleguen els motius pels quals, si és el cas, és procedent no admetre a tràmit aquelles sol·licituds que no complisquen els requisits necessaris per a concórrer-hi.  
IV. En virtut del que establix l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es consideraran desistits els aspirants que, després d'haver sigut requerits, no esmenen la falta o presenten els documents preceptius.  
V. Segons l'article 42.6 de la mateixa Llei 30/1992, de 26 de novembre, podrà acordar-se l'ampliació del termini màxim de resolució i notificació per mitjà de motivació clara de les circumstàncies concurrents. En este sentit, de conformitat amb el ja ressenyat en l'antecedent de fet tercer, el termini per a dictar i notificar la resolució de la present convocatòria es va ampliar en un màxim de dos mesos.  
  
VI. L'apartat 3 de la base onze de la convocatòria establix:  
  
«Finalitzat el procés selectiu, la comissió avaluadora, en el termini de 10 dies, elaborarà una proposta de resolució que contindrà la relació de persones beneficiàries i una borsa de reserva para cada un dels plans d'estudis inclosos en la present convocatòria, les borses estaran constituïdes pels aspirants que no resulten adjudicataris de les beques, prioritzada per orde de puntuació per a cobrir les vacants que pogueren produir-se durant el període de vigència d'estes».  
  
VII. En la base setze de la convocatòria es regulen les borses de reserva de la manera següent:  
«1. Es constituiran dos borses de reserva, una per al pla d'estudis de ciències socials i jurídiques i una altra per al d'ensenyaments tècnics, prioritzades ambdós per orde decreixent de puntuació.  
2. Tindran dret a estar inclosos en les borses de reserva aquells aspirants que, després d'haver superat l'entrevista inclosa en el procés selectiu, hagen sigut avaluats per este concepte i no hagen resultat adjudicataris de les beques.  
3. En el cas que es produïsquen vacants durant el període de gaudi de les beques, a causa de renúncies, abandons, incompliment d'obligacions o qualsevol altra incidència, es podrà concedir una nova beca, per la resta del període màxim de gaudi d'esta, entre els integrants de les borses regulades en esta base. En este cas la concessió s'efectuarà segons l'orde prioritzat del pla d'estudis a què corresponga la vacant. Si la vacant es produïx una vegada transcorreguda la mitat del període de duració de la beca, esta podrà declarar-se deserta.  
  
4. La condició d'integrant de les borses de reserva no generarà en cap moment cap relació laboral amb la Generalitat, ni compromís d'accedir a la condició de becari».  
VIII. La base segona de la convocatòria regula la dotació econòmica de les beques, i ho fa de la manera següent:  
«De conformitat amb l'article 17.1 i la disposició final segona del Decret 132/2009, de 4 de setembre, del Consell, pel qual es regula la concessió de beques, en relació amb la Resolució d'1 de novembre de 2009, del vicepresident segon del Consell i conseller d'Economia, Hisenda i Ocupació, per la qual s'establix la quantitat inicial de percepció per a les beques sotmeses a l'àmbit d'aplicació del referit decret, cada una de les beques que es concedisca en el marc d'esta convocatòria estarà dotada amb 1.000,00 € (mil euros) bruts mensuals. Sobre el dit import haurà de practicar-se la retenció corresponent a compte de l'Impost sobre la Renda de les Persones Físiques, així com la corresponent cotització a la Seguretat Social en els termes establits en el Reial Decret 1493/2011, de 24 d'octubre, i les altres si és el cas que pogueren correspondre.  
S'atorgaran fins a un total de sis beques amb un import global màxim de 66.000 € (seixanta-sis mil euros) durant l'exercici 2012».  
  
IX. Quant a la duració de les beques, la base tercera de la convocatòria determina:  
«1. El període de duració de les beques s'iniciarà en la data indicada en la resolució d'adjudicació, que serà objecte de publicació en el Diari Oficial de la Comunitat Valenciana, i conclourà a l'esgotar-se el crèdit total disponible per a esta convocatòria en la Llei de Pressupostos de la Generalitat per a l'exercici 2012.  
2. Sense perjuí del que preveu el paràgraf anterior, la duració de les beques es podrà prorrogar a l'exercici 2013, mitjançant una resolució expressa, per un període màxim de 12 mesos addicionals, sempre que hi haja crèdit adequat i suficient en els pressupostos de la Generalitat per a l'exercici 2013 i que l'exercici de l'activitat que s'estiga efectuant així ho requerisca o aconselle.  
A estos efectes, la quantia de cada beca, en la seua corresponent pròrroga, podrà ser actualitzada amb els límits que assenyale la corresponent Llei de Pressupostos de la Generalitat per a l'exercici 2013, sense perjuí del que dispose la resolució que la conselleria competent en matèria d'hisenda dicte per a eixe any en virtut del que establixen els apartats 1 i 3 de l'article 17 i en la disposició final segona del Decret 132/2009, de 4 de setembre, del Consell, pel qual es regula la concessió de beques».  
Per tot això, de conformitat amb el que disposa la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el reglament de desplegament de la dita llei, la Llei 5/1983, de 30 de desembre, del Consell, el Text Refós de la Llei d'Hisenda Pública de la Generalitat, aprovat per Decret Legislatiu de 26 de juny de 1991, i l'article 9 del Decret 132/2009, de 4 de setembre, del Consell, pel qual es regula la concessió de beques, i a proposta de la Comissió Avaluadora d'esta convocatòria, fent ús de les atribucions que tinc delegades, resolc:  
  
Primer  
No admetre a tràmit les sol·licituds formulades pels aspirants que apareixen en l'annex I, en virtut dels motius que s'hi indiquen.  
  
  
Segon  
Considerar desistit en la seua sol·licitud l'aspirant que figura en l'annex II.  
  
Tercer  
Declarar que els aspirants ressenyats en l'annex III no han superat el procés de selecció, i desglossar-los en els següents supòsits en funció del motiu concurrent:  
III.1. Aspirants que no han aconseguit, de conformitat amb el que establix l'apartat F del barem de mèrits annex a l'orde de convocatòria, un mínim de 8 punts en la suma dels cinc primers apartats que integren el procés selectiu.  
III.2. Aspirants que han aconseguit un mínim de 8 punts en la suma dels cinc primers apartats del barem de mèrits però no han aconseguit una puntuació que es trobe entre les 25 millors que donaven accés a la fase d'entrevista per a les beques de pràctiques professionals en ciències socials jurídiques ni entre les 10 millors que donaven accés a la fase d'entrevista per a la beca de pràctiques professionals en ensenyaments tècnics.  
III.3. Aspirants que no han comparegut a la realització de l'entrevista.  
  
Quart  
Concedir als aspirants inclosos en l'annex IV, ressenyats per orde decreixent de puntuació en la suma total del procés de selecció, una beca per a la realització de pràctiques professionals en la Direcció General de Coordinació del Desenrotllament Estatutari durant l'exercici 2012, i desglossar-los de la manera següent:  
IV.1. Ciències Socials i Jurídiques.  
IV.2. Ensenyaments Tècnics.  
  
Quint  
Declarar que els aspirants inclosos en l'annex V han superat el procés selectiu però no resulten beneficiaris de cap de les beques convocades i passen a integrar, de conformitat amb la base setzena de la convocatòria, la borsa de reserva corresponent, i desglossar-los per raó de les beques a què concorrien:  
V.1. Ciències Socials i Jurídiques.  
V.2. Ensenyaments Tècnics.  
En relació amb el que s'ha indicat en els anteriors apartats quart i quint, i per al supòsit que es produïsquen vacants durant el període de gaudi de les beques degut a renúncies, abandons, incompliment d'obligacions o qualsevol altra incidència, es podrà concedir una nova beca, per la resta del període màxim de gaudi d'esta, entre els integrants de les borses arreplegades en l'annex V de la present resolució. En este cas, la concessió s'efectuarà segons l'orde prioritzat del pla d'estudis a què corresponga la vacant.  
  
Sext  
El període de duració de les beques s'iniciarà el dia 1 de juliol de 2012 i finalitzarà el 31 de desembre de 2012.  
De conformitat amb el que establix l'apartat primer de l'Orde 1/2012, de 17 de febrer, de la Conselleria de Governació, en relació amb la base segona de la convocatòria, cada una de les beques concedides estarà dotada amb 1.000 € (mil euros) bruts mensuals, i l'import màxim destinat a finançar les beques és de seixanta-sis mil euros (66.000,00 €), a càrrec de la línia de subvenció T7255000, inclosa en el programa 111.80 dels pressupostos de la Generalitat per a 2012, destinat al desenrotllament estatutari i la promoció de l'autogovern.  
  
Contra la present resolució, que posa fi a la via administrativa, podrà interposar-se, d'acord amb el que disposa els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, recurs potestatiu de reposició davant del conseller de Governació en el termini màxim d'un mes comptat des de l'endemà de la seua publicació, o bé plantejar directament, de conformitat amb el que disposen els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.  
  
València, 27 de juny de 2012.- El director general de Coordinació del Desenrotllament Estatutari: José Manuel Miralles Piqueres.  
  
  
ANNEX I  
Aspirants la sol·licitud dels quals no s'admet a tràmit  
  
I.1. Ciències Socials i Jurídiques  
  
  
I.2. Ensenyaments Tècnics  
  
  
   
Motiu de la no admissió a tràmit   
1. No tindre la titulació requerida.   
2. Sol·licitud fora de termini.   
3. Haver transcorregut més de cinc anys des de la finalització dels estudis de llicenciatura.  
4. L'edat del sol·licitant supera el màxim permés per a sol·licitar una beca.  
5. És beneficiari de beques de pràctiques professionals per un període igual o superior a 36 mesos.   
  
  
   
ANNEX II  
Aspirant a qui es considera desistit en la seua sol·licitud  
  
  
  
  
  
ANNEX III  
Aspirants que no han superat el procés de selecció  
  
III.1. Per no haver aconseguit una valoració mínima de 8 punts en la suma dels cinc primers apartats del barem de mèrits.  
  
A) Ciències Socials i Jurídiques  
  
  
  
B) Ensenyaments Tècnics  
  
  
  
III.2. Per no haver aconseguit una de les 25 millors puntuacions que donaven accés a la fase d'entrevista per a les beques de pràctiques professionals en ciències socials i jurídiques, o una de les 10 millors que donaven accés a la fase d'entrevista per a la beca de pràctiques professionals en ensenyaments tècnics.  
  
A) Ciències Socials i Jurídiques  
  
  
  
B) Ensenyaments Tècnics  
  
  
  
  
III.3. Per no haver comparegut a la realització de l'entrevista.  
  
A) Ciències Socials i Jurídiques  
  
  
  
B) Ensenyaments Tècnics  
  
  
  
  
  
ANNEX IV  
Beneficiaris de les beques convocades  
  
IV.1. Ciències Socials i Jurídiques  
  
  
  
IV.2. Ensenyaments Tècnics  
  
  
  
  
  
ANNEX V  
Borses de reserva  
  
V.1. Ciències Socials i Jurídiques  
  
  
  
V.2. Ensenyaments Tècnics  
  
